P6_TA(2005)0032

Konkurentsipoliitika (2003)

Euroopa Parlamendi õigusloomega seotud resolutsioon komisjoni XXXIII konkurentsipoliitika 2003. a raporti kohta (2004/2139(INI))

Euroopa parlament,

- võttes arvesse XXXIII konkurentsipoliitika 2003. a raportit (SEC(2004)0658);

- võttes arvesse parlamendi kodukorra artikli 112 lõiget 2 ja artiklit 45;

- võttes arvesse majandus- ja rahanduskomisjoni raportit (A6-0024/2005);

A. tuletades meelde, et Euroopa ettevõtete konkurentsivõime tõstmine on Lissaboni strateegia keskne eesmärk;

B. rõhutades vajadust konkurentsimoonutuste pideva ja jõulise seire järele;

C. pannes tähele äriettevõtjate vajadust ühinemise kontrolli poliitika õiguspärasuse kõrge taseme järele;

D. märkides eriti komisjoni konkurentsipoliitika peadirektoraadi poolt käsitletud arvukaid kaasusi, kui pooled täielikult aktsepteerisid komisjoni otsuseid või said kinnituse kohtutes;

1. tervitab XXXIII konkurentsipoliitika raportit, mis tõstab esile volinik Monti juhtimisel elluviidud põhjalikke konkurentsipoliitika struktuurireforme;

2. avaldab rahulolu konkurentsimoonutuste pideva ja jõulise seire toetamise üle voliniku poolt, kes viis samal ajal läbi kaugeleulatuvaid ümberkorraldusi ning konkurentsi-, ühinemise kontrolli ja riigiabieeskirjade uuendamist ja ühtlasi konkurentsipoliitika peadirektoraadi sisemisi ümberkorraldusi;

3. tervitab rea uuendamise peatükis sisalduvate aktide vastuvõtmist, initsiatiivi erinevate Euroopa Liidu konkurentsireeglite elluviijate - komisjoni, riiklike konkurentsispetsialistide ja riiklike kohtute koostöö alal; leiab sellega seoses, et märkimisväärne on mainida konkurentsi peaökonomisti nimetamist, ärakuulamise eest vastutava ametniku rolli tugevdamist ja kartelliüksuse tugevdamist, mis vähendaks kartellijuhtumite lõpetamiseks vajaminevat aega;

4. avaldab kahetsust vajaduse järele uuendada nõukogu "ajutist kaitsemehhanismi", millega vastuseks Lõuna-Korea laevatehaste kõlvatule konkurentsile antakse kuni 100 miljoni euro suurust abi laevatehastele Saksamaal, Hollandis, Soomes ja Taanis, ja ootab peatset resolutsiooni vaidluste kohta Maailma Kaubandusorganisatsioonis, seda enne käesoleva mehhanismi kehtivuse lõppemist märtsis 2005;

5. nõuab tungivalt, et neid üksikuid kaasusi, kui komisjoni otsused vaatas läbi Euroopa Kohus ja nendega ei arvestanud, ei peaks käsitlema üldise analüüsi- ja rakendussüsteemi usalduse õõnestamisena;

6. tervitab eripeatüki arengut konkurentsipoliitika raportis, mis tõstab esile komisjoni lähenemist liikmesriikide poolt majandusliku abi andmise tingimuste küsimuses neile, kes on haaratud üldhuviteenuste osutamisesse, ja järgides komisjoni raporti Laekeni Euroopa Ülemkogule 14. ja 15. detsembril 2001, komisjoni 21. mail 2003 vastu võetud rohelist raamatut üldhuviteenuste kohta (KOM(2003)0270) ja Altmarki kokkulepet [1], nõuab tungivalt komisjonilt ettepanekute esitamist, et suurendada õiguskindlust, defineerida hea valitsemistava ning juhendada riiklikke ja regionaalseid ametiasutusi vastavalt asutamislepingu artiklitele 87 ja 88;

7. nõuab tungivalt, et komisjon jätkaks kohtusüsteemi konkurentsialaseid kaasusi puudutava toimimise ülevaatamist, et vaagida kohtusse jõudmise kiiruse parandamist ning suurendada konkurentsialaste kaasustega tegelevate kohtunike kogemusi ja vilumust;

8. jätkab Euroopa Parlamendi proaktiivsema rolli toetamist konkurentsipoliitika arendamisel parlamendi kaasotsustusvolituste edendamise kaudu ning avaldab kahetsust selle üle, et komisjon ja nõukogu ei olnud suutelised seda Euroopa põhiseadusliku lepingu eelnõus toetama;

9. tervitab riigiabieeskirjade läbivaatamist, suunates komisjoni huvid siseturu edasise arendamise jaoks olulistele kaasustele ja küsimustele, milleks on ülesandmismenetluse ja kaebuste esitamise tõhustamine ning lihtsustamine, vähemolulise toetuse ning teadusuuringute ja arenduse põhimõtete edasine selgitamine;

10. tervitab komisjoni kavatsust, mis määrab abi teadusuuringutele ja arendusele ning ergutab sellega väikesi ja keskmise suurusega ettevõtteid tegelema rohkem uuringute ja arendusega, ning tulenevalt määruse (EÜ) nr 70/2001 väikestele ja keskmise suurusega ettevõtetele antava riigiabi kohta [2] muudatusettepanekutest teadusuuringute ja arendusetoetamiseks kutsub komisjoni pöörama tähelepanu liikmesriikide erinevale rahvuslikule suutlikkusele sellistes programmides osalemiseks;

11. soovitab tungivalt komisjonil teha edasist arendustööd, et uurida Kyoto protokolli heitkogustega kauplemise mehhanismide, kvootide, lubade, sertifikaatide ja laenude mõju eraettevõtetele;

12. tervitab komisjoni keskkonnasõbralikke kriteeriume mitmete keskkonnaabiskeemide heakskiitmisel ning nõuab komisjonilt nende skeemide läbipaistvuse edasist suurendamist, et nad toimiksid pretsedentidena teiste regioonide ja liikmesriikide jaoks;

13. avaldab heameelt komisjoni positiivse reageerimise eest parlamendi eelmistele raportitele, luues riigiabi eriotstarbelise rakendusüksuse, mille ülesandeks on komisjoni otsuste elluviimine, seda eelkõige ebaseadusliku riigiabi tagasinõudmise valdkonnas;

14. tervitab riigiabi kajastava Interneti-põhise tabeli kui läbipaistvuse ja tarbijate komisjoni tegevustest teavitamise olulise vahendi täiendavat arendamist;

15. tervitab edusamme volinik Monti programmi rakendamisel, et muuta komisjoni konkurentsieeskirjad nüüdisaegsemaks, tuues kesksele kohale uurimistegevuse ja konkurentsi piiravate kartellide karistamise, kuid väljendab oma muret, et 2003. a konkurentsipoliitika raportist ei ilmne veel komisjoni poolt uurimise all olevate lõpetamata kaasuste märkimisväärne vähenemine;

16. väljendab oma muret jätkuva ebaõnnestumise pärast saavutada ELi gaasi- ja elektrituru täielik liberaliseerimine;

17. tervitab komisjoni algatusi asjassepuutuvate turgude osas nagu telekommunikatsioon ning konkurentsi ja infoühiskonna peadirektoraatide vahelise operatiivgrupi loomist, et juhtida konsultatsiooniprotsessi;

18. tervitab tarbijatega sidet pidava ametniku nimetamist komisjoni poolt, et paremini arendada ja hõlbustada komisjoni dialoogi tarbijatega;

19. usub, et tõhus konkurentsipoliitika rakendamine on oluline vahend, et saavutada mõjus turustruktuur, mis toimib tarbijate huvides ning millel on positiivne ja märkimisväärne mõju nende igapäevaelule; soovib rõhutada, et paremini lõimunud siseturg muudab konkurentsialase olukorra analüüsimise kogu siseturul palju loomulikumaks kui teha seda erinevatel alaturgudel (nagu on hiljuti juhtunud mitmete ühinemisotsuste puhul), ja kutsub komisjoni üles esitama selgemaid juhiseid turu tõlgendamiseks sellistel juhtudel.

20. tervitab komisjoni jätkuvat panust Euroopa konkurentsipäevadesse kui olulisse võimalusse selgitada konkurentsipoliitika positiivset mõju tarbijatele ELi kõigis osades, kuid kutsub liikmesriikide neid konverentse korraldavaid ametiasutusi kaasama tarbijate organisatsioone ja riiklikku meediat Euroopa konkurentsipäevade programmi kavandamisse;

21. tervitab komisjoni uusi mootorsõidukite turustuseeskirju, loodab suuremat edu suurte erinevuste kaotamisel uute mootorsõidukite hindades liikmesriikide vahel ja avaldab kahetsust praeguste ilmingute üle, et need olulised erinevused püsivad;

22. nõuab mootorsõidukite remondituru kiiremat arengut, eriti tehnilisele teabele juurdepääsu ja autode varuosade kättesaadavuse osas;

23. tervitab komisjoni teostatavat ühinemismääruse reformi [3], kuid avaldab kahetsust, et parlamendi mure vastava ettepaneku mõnede tahkude õiguskindluse ja õiglase menetluse üle ei leidnud komisjoni toetust;

24. tervitab komisjoni konkurentsipoliitika peadirektoraadi reorganiseerimist, mis puudutab ühinemise kontrolli, eriti ümberstruktureerimist sektorite kaupa, majandushinnangute tugevdamist ja tarbijate rolli täpsemat määratlemist;

25. tervitab komisjoni pühendumust, aidates kümnel uuel liikmesriigil võtta kiiresti üle konkurentsieeskirjad, konkurentsialased õigusnormid ja eriti riigiabieeskirjad, ning kohustab komisjoni jätkama tehnilise abi ja koostöö protsessi;

26. tervitab komisjoni pühendumust jätkata tõhusama kahepoolse koostöö poliitikat ühenduse peamiste kaubanduspartneritega ja suurendada mitmepoolset koostööd konkurentsi valdkonnas; eriti tuleb komisjoni õnnitleda konkurentsi puudutavate koostöökokkulepete sõlmimise eest USA, Kanada ja Jaapaniga;

27. soovitab tungivalt komisjonil jätkata koostööd Euroopa Majanduskoostöö ja Arenguorganisatsiooni riikidega, Aasia riikidega (eriti Hiinaga) ning Ladina-Ameerika riikidega;

28. soovitab tungivalt komisjonil jätkata läbirääkimisi Maailma Kaubandusorganisatsiooniga kaubandusja konkurentsipoliitika vahelise vastasmõju üle vastavalt 2001. aasta novembri Doha deklaratsioonile;

29. teeb oma presidendile ülesandeks edastada käesolev resolutsioon nõukogule ja komisjonile.

[1] Kohtuasi C-280/00 Altmark Trans GmbH ja Regierungspräsidium Magdeburg Nahverkehrsgesellschaft Altmark GmbH, ja Oberbundesanwalt beim Bundesverwaltungsgericht [2003] ECR I-7747.

[2] EÜT L 10, 13.1.2001, lk 33.

[3] ELT L 24, 29.1.2004, lk 1.

--------------------------------------------------